Die Pos | News | Skerp draai eis nog 'n lewe
Skerp draai eis nog 'n lewe
16 February 2018 l Andries van der Heyde l Views: 122 l 29 days ago
Twee jongmense van Kriel was verlede week buite Bela-Bela op die Thabazimbi-pad by 'n gevaarlike draai in 'n ongeluk betrokke. Die jong man wat bestuur het, is oorlede en sy meisie het oorleef. Op die foto behandel nooddienswerkers haar ná die ongeluk. Foto: APA
Die gevaarlike draai net buite Bela-Bela op die Thabazimbi-pad het op Woensdag 7 Februarie die lewe van 'n jong man van Kriel, Mpumalanga, geëis.
Brandon du Plessis en sy meisie, Rozelle Schreuder, ook van Kriel, se bakkie het op dié dag op die draai gerol.
Lede van die dorp se gemeenskapspolisië-ringsforum en van die Impala-veldgids-opleidingsentrum het bystand op die toneel verleen. Andy Gill van APA-ambulans-dienste het by navraag gesê albei insittendes was in 'n kritieke toestand.
Nooddienswerkers het probeer om Du Plessis te stabiliseer, maar hy is op die toneel oorlede. Schreuder is gestabiliseer en na die St. Vincent's-hospitaal op die dorp geneem, het Gill gesê.
Du Plessis se familie is reeds van sy dood in kennis gestel, het die polisie aan Die Pos gesê.
Lizel Cramer, eienaar van die Impala-veldgidsopleidingsentrum, het by navraag gesê die ongeluk het almal baie diep geraak. Schreuder is 'n student by dié sentrum.
"Ons wil ons innige simpatie met Rozelle, haar familie en vriende betoon. Ons bid haar sterkte toe en hoop dat sy vinnig sal herstel en weer by ons kan aansluit," het Cramer gesê.
"Ons wil graag aan die ander studente wat eerste op die toneel was, dankie sê vir hul dapper poging om te help totdat die nooddienstepersoneel opgedaag het. Julle verdien elkeen 'n ster en ons is trots op julle."
Cramer het aan Die Pos gesê sy en twee vriende, Martin Venter en André Bester, was verlede jaar op dieselfde draai in 'n ongeluk betrokke.
"André het daardie aand sowat 400 m voor die ongeluk gebeur het, vir my gesê om my veiligheidsgordel aan te sit," het sy gesê. "Ons voertuig het drie keer gerol en teen 'n boom tot stilstand gekom."
Cramer het snye en skrape opgedoen en Bester kopbeserings. Venter is permanent verlam ná die ongeluk.
* Kontrakteurs van die Suid-Afrikaanse Nasionale Padagentskap (Sanral) werk al jare aan dié pad, maar motorryers kla gereeld dat die pad steeds uiters gevaarlik is.